Transnet stort glo vlambare materiaal op munisipale terrein | Netwerk24
Transnet stort glo vlambare materiaal op munisipale terrein
Deur Charné Kemp 17 April 2019 08:59
Transnet kan ingevolge wetgewing met R10 miljoen beboet word nadat vlambare materiaal Dinsdag glo sonder die vereiste magtiging op die munisipale stortingsterrein in Kimberley gestort is.
Dit kom nadat Netwerk24 op ’n wenk gereageer en ondersoek na die storting ingestel het.
Transnet het Dinsdag vlambare materiaal op Kimberley se stortingsterrein gestort, maar dit daarna weer verwyder. Foto: Charné Kemp
Werkers in Transnet- en munisipale oorpakke was vroegoggend besig om ’n vrag op die stortingsterrein af te laai. Nadat navraag gedoen is, is dit later van die terrein verwyder.
Die materiaal is volgens ’n ingeligte vlambaar.
Volgens ’n kenner in die hantering en vernietiging van afval, is die storting van vlambare materiaal (ook reaktiewe materiaal genoem) op stortingsterreine ingevolge die Wet op Omgewingsbestuur en Afvalbestuur verbode.
“Die afval moet vooraf geassesseer word, indien dit vir storting op ’n stortingsterrein oorweeg word. Maar sedert Augustus 2018 mag gevaarlike materiaal nie saam met algemene en huishoudelike afval op stortingsterreine gestort word nie.
“Iemand wat die wet oortree, kan ingevolge die wetgewing tot R10 miljoen beboet word of tien jaar gevangenisstraf opgelê word, of albei.”
Mike Asefovitz, Transnet-woordvoerder, sê die materiaal is dadelik van die stortingsterrein verwyder.
“Die storting het gebeur nadat een van ons personeellede sonder formele magtiging of die kennis van sy bestuurder opgetree het.
Nadat Transnet en die munisipaliteit in Kimberley in kennis gestel is, het Transnet die vlambare materiaal wat afgelaai is, weer verwyder. Foto: Charné Kemp
Die vlambare materiaal wat na bewering vir swyswerk gebruik word, verval glo na drie jaar. Foto: Charné Kemp
Netwerk24Foto: Charné Kemp
“Nadat ons daarvan in kennis gestel is, is die materiaal opgelaai en na die depot teruggeneem om op die korrekte wyse vernietig te word. Dit sal na die vervaardiger teruggeneem word wat op die regte wyse daarvan ontslae sal raak.
“Transnet het beleide oor die korrekte maniere om van afvalmateriaal ontslae te raak.
“Die materiaal is nie gevaarlik nie. Dit bestaan uit verskillende elemente wat grootliks ysteroksied en aluminium bevat. Dit is basies sand en steen wat uiterste hitte vereis voordat dit aan die brand slaan.”
Sello Matsie, munisipale woordvoerder, sê hulle het met Transnet oor die kwessie vergader.
“Hulle het ingestem om die materiaal van die stortingsterrein te verwyder.”
Meer oor: Transnet | Kimberley | Stortingsterrein
Verskuiwing van stortingsterrein in Bfn bekyk
Smeulende dele in Oudtshoorn met grond toegestoot
‘Onwettige’ brand in Oudtshoorn geblus